चंद्रमोहन शर्मा 	बॉक्स ऑफिस पर इन दिनों जब मेगा बजट, मल्टिस्टारर मसाला फिल्मों का बोलाबाला है, ऐसे में उन फिल्मों के लिए डिस्ट्रिब्यूटर और थिएटर मिलना आसान नहीं होता जो चालू मसाला फिल्मों की भीड़ से दूर हटकर उन फिल्मों को समाज को एक अच्छा मेसेज देने की ईमानदारी से पहल की जाती है। शायद यही वजह है, इस शुक्रवार को जब जबर्दस्त विवादों से घिरने के बाद और दमदार प्रमोशन के बीच एक मल्टिस्टारर, मेगा बजट फिल्म ने जब देशभर के ज्यादातर सिनेमाघरों में कब्जा जमा लिया है तो ऐसे माहौल में पूरी ईमानदारी के साथ बनाई गई 'धनक' जैसी साफ सुथरी फिल्म को बनाना तो आसान है, लेकिन बनने के बाद थिएटरों तक पहुंचाना माउंट एवरेस्ट चढाई के समान है। 	वैसे, ग्लैमर इंडस्ट्री और दर्शकों की एक खास चुनिंदा क्लास में इस फिल्म के डायरेक्टर नागेश कुकूनूर की अलग पहचान बन चुकी है, नागेश की पिछली फिल्मों की बात करें तो इससे पहले 'हैदराबाद ब्लुज', 'तीन दीवारें', 'बॉलिवुड कॉलिंग', 'डोर' और 'लक्ष्मी' जैसी फिल्मों से नागेश ने इतना तो साबित किया कि बॉक्स ऑफिस ट्रेंड के विपरीत अलग मिजाज और हर फिल्म में एक मेसेज देने का दम उनमें है। एक बार फिर नागेश ने अपने मिजाज की फिल्म बनाई है, ऐसा लगता है नागेश को राजस्थान से कुछ ज्यादा ही लगाव रहा है, इस फिल्म में नागेश ने राजस्थान की खूबसूरती को इस फिल्म में बेहतरीन ढंग से पेश किया है। 	 देखें, फिल्म धनक का ट्रेलर:-  कहानी: इस फिल्म की कहानी राजस्थान के एक छोटे से गांव में रहने वाले आठ साल के छोटू (कृष छाबरिया) और उसकी बडी बहन परी (हेतल गढा) की है। छोटू आंखों से देख नहीं सकता है, छोटू की बहन परी का बस एक ही सपना है कि छोटू अपनी आंखों से इस खूबसूरत दुनिया को देख सके। परी चाहती है कि छोटू के नौंवे जन्मदिन से पहले उसका भाई अपनी आंखों से दुनिया देखें। परी दिल ही दिल में छोटू को आंखें दिलाने की पूरी तरह से ठान चुकी है, अपने इस मकसद के लिए परी खूब मेहनत कर रही है, लेकिन छोटू की आंखों के ऑपरेशन के लिए पूरे पैसे का इंतजाम नहीं हो पा रहा है। छोटू फिल्म स्टार शाहरुख खान का जबर्दस्त फैन है, इसी बीच परी शाहरुख खान का एक पोस्टर देखती है जिसमें नेत्र दान की अपील की गई है, इस पोस्टर को देखने के परी शाहरुख खान को अपने भाई की आंखों की रोशनी दिलवाने के लिए पत्र लिखती है। डाकबाबू परी का पहला पत्र तो शाहरुख खान के पते पर भिजवा देता है, लेकिन बाकी खत रोक लेता है। परी को अब शाहरुख के खत का इंतजार है, इसी बीच परी को पता लगता है कि गांव से दूर इन दिनों शाहरुख खान अपनी अगली फिल्म की शूटिंग के लिए आए हुए है, परी अपने भाई छोटू को साथ लेकर शाहरुख खान से मिलने के लिए चल देती है, गांव से शुरू हुई भाई-बहन की इस जर्नी में कई रोमांचक मोड़ आते हैं, लेकिन परी अपने भाई की आंखों की रोशनी के लिए शाहरुख से मिलने का सफर जारी रखती है। क्या परी की मुलाकात शाहरुख खान से हो पाएगी और छोटू की आंखों की रोशनी वापस आ पाएगी? इन सवालों का जवाब जानने के लिए आपको फिल्म देखनी होगी। ऐक्टिंग: पूरी फिल्म भाई-बहन के लीड किरदारों के आसपास घूमती है। इन लीड किरदारों में हेतल गढा और कृष छाबरिया ने बेहतरीन ऐक्टिंग की है, इन दोनों बाल कलाकारों की तारीफ करनी होगी कि इन्होंने अपने जीवंत अभिनय से इन किरदारों में जान डाल दी। अन्य कलाकारों में सुरेश मेनन, विभा छिब्बर, संजना सिंह अपने अपने किरदार में फिट है। डायरेक्शन: नागेश कुकूनूर ने एक बार फिर अपने मिजाज की ऐसी फिल्म बनाई है जो उनके फैंस की कसौटी पर यकीनन खरा उतरने का दम रखती है। नागेश ने इस फिल्म में कभी उम्मीद का दामन ना छोड़ने का सार्थक मेसेज बडी सरलता के साथ दिया है। इस फिल्म में नागेश ने स्क्रिप्ट के साथ कहीं छेड़छाड़ नहीं की तो वहीं बॉक्स ऑफिस का मोह छोड़ पूरी ईमानदारी के साथ ऐसी फिल्म बनाई जिसे रिलीज के पहले दिन से ही टैक्स फ्री होना चाहिए था, लेकिन ऐसा नहीं हुआ। राजस्थान की नयनाभिराम लोकेशन इस फिल्म का प्लस पॉइंट है। संगीत: दमादम मस्त कलंदर सहित फिल्म में कई गाने है, लेकिन सभी गाने फिल्म के माहौल पर फिट है, इन गानों में लोकगीतों और लोकधुनों का समावेश है जो देखने और सुनने में अच्छा लगता है। क्यों देंखें: अगर आप अच्छी फिल्मों के शौकीन है, नागेश की फिल्मों के फैन है तो इस फिल्म को बच्चों के साथ देखने जाए यकीन मानें अगर आप स्क्रीन पर इस बार कुछ नया और अच्छा देखने के शौकीन हैं तो धनक आपके लिए है।